Malema glo ‘agtervolg, uit motor gedwing’Julius Malema Foto: Werner Beukes/SAPA Mbuyiseni Ndlozi, woordvoerder van die EFF, het gesê Malema se motor is by die Grayston-afrit deur ŉ “wit ongemerkte wa” van die pad af getrek en dat daar binne oomblikke ŉ verdere 10 polisiemotors op die toneel was. “Die polisiebeamptes het uit die motors geklim, hul vuurwapens op sy motor gerig en hom gedwing om uit te klim.” Volgens Ndlozi is die hele afrit vir verkeer afgesper. “Malema het uit die motor geklim, maar die polisie het niks gedoen nie en beweer dit was ŉ fout.” Ndlozi het gesê Malema het hierna terug in sy motor geklim en om die polisiemotors en oor ŉ randsteen gery om weg te kom. Ndlozi het gesê die EFF beskou die voorval as “intimidasie” en dit is glo duidelik dat Malema deur die “vyand” agtervolg word. Ndlozi het gesê Malema was in Soweto vir ŉ vergadering en dat die “wit wa” hom vermoedelik van daar af agtervolg het. “Die mense van Suid-Afrika en die wêreld moet weet dat die huidige regime gewelddadig begin raak. Ons sal die mense van elke voorval inlig, want hulle moet weet in watter toestande ons sake moet doen,” het Ndlozi gesê. Maroela Media sal navrae aan die polisie rig in verband met die beweerde voorval.